ये लोग कौन थे, कहां से आते थे, इसका हमें कोई ज्ञान नहीं था। बड़े-बूढ़ों ने अपनी परेशानियों से छुटकारा पाने के लिए हमारी कल्पना में उनका जो रूप गढ़ दिया उसमें हम उनकी पीठ पर लदे भारी-भारी थैलों में अपहरण किए हुए बच्चों की घुटती सिसकियां ही सुन पाते थे। लम्बे ऊनी चोगे में लिपटा हुआ शरीर, पैरों में रोएँदार लम्बे जूते, कई-कई वेणियों में गूंथे सिर के बाल, छोटी-छोटी आँखों वाला चौड़ा चेहरा और सुदीर्घ पृथुल काया। दाढ़ी-मूँछ के मामले में पुरूष भी स्त्रियों से होड़ लेते और उनमें भेद करना कठिन होता था।